ทีดีอาร์ไอ ชี้วิกฤตลิเบีย ยังไม่กระทบไทย
ทีดีอาร์ไอ ชี้วิกฤตลิเบีย ยังไม่สะเทือนถึงไทย แนะจับตาราคาน้ำมันและเงินเฟ้อ
23 มี.ค. 2554

ทีดีอาร์ไอ ชี้วิกฤตลิเบีย ยังไม่สะเทือนถึงไทย แนะจับตาราคาน้ำมันและเงินเฟ้อ 
นายสมชัย จิตสุชน ผู้อำนวยการวิจัย ด้านการพัฒนาเศรษฐกิจส่วนรวมและการกระจายรายได้ สถาบันวิจัยเพื่อการพัฒนาประเทศไทยเปิดเผยถึงเหตุการณ์ตึงเครียดในประเทศลิเบียขณะนี้ว่า จะส่งผลกระทบต่อปัญหาราคาน้ำมันที่จะปรับตัวสูงขึ้น ทั้งนี้ต้องรอดูว่าปฏิบัติการโจมตีของกองกำลังพันธมิตร ที่นำโดยสหรัฐอเมริกา, อังกฤษ และ ฝรั่งเศส จะจบลงเช่นไร เพราะมีทั้งคนที่มองว่าน่าจะจบได้เร็ว แต่กรณีที่ใช้ปฎิบัติการของกองกำลังพันธมิตรแล้วยังไม่สามารถยุติความรุนแรงได้ ผลที่ออกมาก็น่าจะเป็นลบ 
อย่างไรก็ตามขณะนี้ราคาน้ำมันได้ปรับตัวสูงขึ้นมาอยู่ที่ 110 เหรียญสหรัฐต่อบาร์เรลซึ่งถือว่ายังไม่น่ากังวล ส่วนปัญหาเงินเฟ้อ เป็นเรื่องที่เกิดขึ้นแล้ว โดยมีผลจากปัจจัยจากภายนอกประเทศได้แก่การขยายตัวของเศรษฐกิจจีนและอินเดีย กับปัจจัยภายในประเทศ ที่เกิดจากปัญาหาราคาสินค้าในประเทศปรับตัวสูง เช่น ราคาน้ำมันปาล์ม 
" ราคาน้ำมันขึ้นอยู่กับการฟื้นตัวของเศรษฐกิจโลกด้วย กรณีของลิเบียจะทำให้ราคาน้ำมันขึ้นบ้าง ขณะนี้เห็นความร่วมมือในหลายประเทศเข้าไปปฎิบัติการในลิเบีย มีทั้งคนที่มองว่าจบเร็วและจบช้า ซี่งราคาน้ำมันตอนนี้ยังไม่ถึงขั้นกระทบเท่าไร ถ้าจะให้กระทบจริงต้องขึ้นไปอยู่ที่ 150 - 160 เหรียญสหรัฐต่อบาร์เรล " นายสมชัยกล่าว